b'\n_START_ARTICLE_\nDani\xc3\xablle van de Donk\n_START_PARAGRAPH_\nDani\xc3\xablle van de Donk (s. 5. elokuuta 1991) on alankomaalainen jalkapalloilija, pelipaikaltaan keskikentt\xc3\xa4pelaaja. H\xc3\xa4n on pelannut Alankomaiden naisten maajoukkueessa vuoden 2019 MM-kilpailujen p\xc3\xa4\xc3\xa4ttyess\xc3\xa4 96 maaottelua ja tehnyt niiss\xc3\xa4 16 maalia. Ensimm\xc3\xa4isen maaottelunsa h\xc3\xa4n pelasi Meksikoa vastaan 15. joulukuuta 2010. H\xc3\xa4n voitti Euroopan-mestaruuden 2017. H\xc3\xa4n teki EM-lopputurnauksessa yhden maalin, Englantia vastaan pelatussa, lukemiin 3\xe2\x80\x930 p\xc3\xa4\xc3\xa4ttyneess\xc3\xa4 v\xc3\xa4lier\xc3\xa4ottelussa. H\xc3\xa4n saavutti MM-hopeaa 2019 ja pelasi turnauksessa Alankomaiden kaikissa seitsem\xc3\xa4ss\xc3\xa4 ottelussa avauskokoonpanossa._NEWLINE_Seuratasolla van de Donk edustaa englantilaista Arsenalia. Kotimaassaan h\xc3\xa4n on edustanut Willem II:ta, VVV-Venloa ja vuosina 2012\xe2\x80\x932015 PSV Eindhovenia. Vuonna 2015 h\xc3\xa4n pelasi Ruotsissa Kopparbergs/G\xc3\xb6teborg FC:ss\xc3\xa4 ennen siirtymist\xc3\xa4\xc3\xa4n Arsenaliin.'